Diari Oficial de la Generalitat Valenciana


Sumari del DOGV 9234, del 14-12-2021 (2021/12162)

Resolució de 9 de desembre de 2021, de la Conselleria de Política Territorial, Obres Públiques i Mobilitat, per la qual se sotmet a participació pública i consultes, per un període de tres mesos, la versió inicial del Pla d'acció territorial de la comarca del Baix Segura.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9234

Data del DOGV
:   14-12-2021

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2021/12522


Data del document
:   09-12-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * pla d'urbanisme

Resolució de 9 de desembre de 2021, de la Conselleria de Política Territorial, Obres Públiques i Mobilitat, per la qual se sotmet a participació pública i consultes, per un període de tres mesos, la versió inicial del Pla d'acció territorial de la comarca del Baix Segura. [2021/12237]  
Antecedents  
En virtut de la Resolució de la Conselleria d'Habitatge, Obres Públiques i Vertebració del Territori, de data 13 de desembre de 2018, es va acordar iniciar el procés d'elaboració i aprovació del Pla d'acció territorial del Baix Segura, que és un instrument d'ordenació territorial integrat d'escala supramunicipal, tal com es prescrivia en l'article 16 de la llavors vigent Llei 5/2014, d'ordenació del territori, urbanisme i paisatge, i que recull igualment l'article 16 del Text Refós de la Llei d'ordenació del territori, urbanisme i paisatge, aprovat per Decret legislatiu 1/2021, de 18 de juny, del Consell (d'ara en avant TRLOTUP) la finalitat principal del qual és la consecució d'un desenvolupament territorial i urbanístic racional i sostenible al Baix Segura que atenga les necessitats i demandes de la seua ciutadania i el conjunt de les seues potencialitats, però que tinga en compte també la gran fragilitat ambiental d'aquest territori. A més, el pla pretén resoldre les disfuncions territorials i urbanístiques que afecten el seu àmbit, i articula el pla a través d'uns objectius desenvolupats en tres grans blocs temàtics: la infraestructura verda del territori, el sistema d'assentaments urbans i les infraestructures de mobilitat.  
  
Per a resoldre aquests problemes i projectar la comarca del Baix Segura cap al futur com un territori sostenible i capaç de dotar la ciutadania d'una elevada qualitat de vida, la Generalitat inicià l'elaboració i tramitació d'aquest pla, que comprén a 27 municipis, posicionats estratègicament entre l'àrea funcional d'Alacant i Elx i la regió veïna de Múrcia. En total abasta una superfície de 957 km² i una població aproximada de 355.924 habitants, la qual cosa suposa més del 7,18 % de la població total de la Comunitat Valenciana.  
La Comissió d'Avaluació Ambiental Estratègica, en data 30 de gener de 2020, ha emés el document d'abast, a l'efecte del compliment de la Llei 21/2013, de 28 d'abril, d'avaluació ambiental i el TRLOTUP.  
  
Mitjançant resolució de data 16 d'agost de 2021, aquesta conselleria va resoldre el sotmetiment a participació pública i consultes de la versió inicial del Pla d'acció territorial del Baix Segura, així com de la documentació ambiental pertinent, d'estudi de paisatge i d'altres informes i estudis. Advertides determinades discrepàncies tècniques i amb vista a una major seguretat jurídica, abans de sotmetre al tràmit de participació pública i consultes la versió inicial mitjançant la publicació de la resolució anteriorment esmentada en el DOGV, des de la Direcció General de Política Territorial i Paisatge es va sol·licitar a determinats ajuntaments, inclosos en el seu àmbit, certificació sobre la situació juridicourbanística de concrets sectors de sòl sobre els quals el pla proposa diverses estratègies d'actuació. La resposta d'una gran part dels municipis consultats ha permés contrastar la informació i incorporar ajustos de caràcter tècnic en determinada documentació del pla, tal com es desprén de l'informe de la Subdirecció General d'Ordenació del Territori i Paisatge, de data 8 d'octubre de 2021, donant com a resultat de tot això un pla que ofereix major seguretat jurídica i que garanteix que el seu futur desenvolupament siga sostenible des del punt de vista econòmic.  
  
Tenint en compte el que s'ha exposat, es considera necessari, d'acord amb la proposta de la directora general de Política Territorial i Paisatge, de 13 d'octubre de 2021, el sotmetiment a participació pública i consultes de la versió inicial, que inclou els ajustos tècnics efectuats, del pla d'acció territorial del Baix Segura així com la documentació ambiental pertinent, l'estudi de paisatge i altres informes i estudis.  
  
Fonaments  
1. Atés que s'ha elaborat la versió inicial del Pla d'acció territorial del Baix Segura, així com de la documentació ambiental pertinent, l'estudi de paisatge i altres informes i estudis amb les determinacions establides en el document d'abast de l'estudi ambiental i territorial estratègic, i en compliment del que disposa l'article 55 del TRLOTUP.  
  
2. Atés que ha comparegut el conseller de Política Territorial, Obres Públiques i Mobilitat davant la Comissió de Medi o Ambient, Aigua i Ordenació del Territori, en data 8 de juliol de 2021, als efectes establits en l'article 44.1 del TRLOTUP.  
3. Tenint en compte el que estableix l'article 25.3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, en relació amb l'article 68 del TRLOTUP, sobre la suspensió de l'ordenació o els procediments d'intervenció urbanística, entre els quals es troben els nous programes d'actuació, les declaracions d'interés comunitari i les llicències en la zona afectada, i la duració d'aquesta suspensió, que pot acordar-se en el tràmit de sotmetiment a participació pública i consultes, tràmit preceptiu en tota tramitació d'un pla d'acció territorial.  
  
4. De conformitat amb les competències atribuïdes al conseller de Política Territorial, Obres Públiques i Mobilitat, en virtut del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, i vista la proposta de la directora general de Política Territorial i Paisatge, de 13 d'octubre de 2021, resolc:  
  
Primer  
Sotmetre a participació pública i consultes la versió inicial del Pla d'acció territorial del Baix Segura així com la documentació ambiental pertinent, l'estudi de paisatge i altres informes i estudis.  
  
  
Segon  
Ordenar la publicació de la present resolució en el Diari Oficial de la Generalitat Valenciana, en un diari no oficial d'àmplia difusió i en la pàgina web de la conselleria.  
  
Tercer  
El termini de participació pública i consultes serà de tres mesos i començarà a comptar a partir de l'endemà de la publicació de la present resolució en el Diari Oficial de la Generalitat Valenciana, per tal que el públic interessat puga examinar-lo i formular-hi les observacions, al·legacions i suggeriments que estime pertinents.  
  
Quart  
Sol·licitar consulta a les administracions públiques afectades.  
  
Cinqué  
La documentació podrà consultar-se en dies laborables, en horari de matins (9.00 hores a 14.00 hores), en els següents locals:  
- Direcció General d'Ordenació del Territori i Paisatge, Ciutat Administrativa 9 d'octubre - Torre 1, planta onze, carrer de la Democràcia 77, 46443 València.  
- Servei Territorial d'Urbanisme d'Alacant, de la Conselleria de Política Territorial, Obres Públiques i Mobilitat. Av. Aguilera 1 3r, 03016 Alacant.  
Així mateix, s'habilita la consulta a través del següent enllaç de la pàgina web de la Conselleria de Política Territorial, Obres Públiques i Mobilitat https://politicaterritorial.gva.es/es/patvegabaja. Especial esment mereix la posada a la disposició del públic interessat d'una enquesta, en matèria de territori i paisatge, a l'efecte de la valoració de les unitats de paisatge i observacions relatives al pla, accessible entre els documents disponibles en l'anterior enllaç indicat.  
  
Sisé  
Suspendre en els sòls en situació bàsica rural de l'àmbit del present pla, per període màxim d'un any prorrogable per un altre:  
1. L'aprovació de programes d'actuació incompatibles amb les seues determinacions.  
2. Les declaracions d'interés comunitari incompatibles amb les seues determinacions, excepte les ja sotmeses al tràmit d'informació pública mitjançant la publicació en el Diari Oficial de la Generalitat Valenciana amb anterioritat a la present resolució, que tinguen per finalitat la implantació d'activitats terciàries o de serveis, o la regularització d'activitats industrials i productives que impliquen transformació de productes, d'acord amb el que preveu la disposició transitòria vint-i-quatre del TRLOTUP.  
3. Les llicències sol·licitades després de la publicació de la present resolució en el Diari Oficial de la Generalitat Valenciana, quan resulten incompatibles amb les seues determinacions, excepte les emparades en una declaració d'interés comunitari.  
La suspensió produirà efectes a partir de l'endemà de la publicació de la present resolució en el Diari Oficial de Generalitat Valenciana.  
  
  
Seté  
La present resolució és un acte de tràmit contra el qual no és possible cap recurs, sense perjudici del dret de les persones interessades a al·legar el que consideren oportú per a la seua consideració en la resolució que pose fi al procediment.  
  
València, 9 de desembre de 2021.- El conseller de Política Territorial, Obres Públiques i Mobilitat: Arcadi España García.